ISAMBILILO 1
Ilyasi Lizima Alyasici?
1. Uzye e Leza watukwatila lyasici?
E Leza akalonda tuwakwikala icete. Welewuzile insi na vyonsi vino vyawa mwenemo amuno watukunda. Nombanye aliwombela pa kutupekanizizya imikalile iyizima. Alimala vyonsinye vino vikalenga uwuyinvi.—Wazya Jeremiya 29:11.
Kutawa uwuteko nanti wonga wuno wawa na maka yakumala uwukomi, indwala ni mfwanye. Nanti ciwe wowo, kwawa ilyasi ilizima ilyakuti, nombanye e Leza aliyonona amawuteko yonsinye apano apyanicizyepo uwufumu wakwe. Wano waliwatekwa waliyikala umutende swinya wataliwalwala.—Wazya Ayizeya 25:8; 33:24; Daniel 2:44.
2. Nga acani cino ilyasi lizima likulondekwa zuwazuwa?
Uwuyinvi wulisilavye ndi Leza wafumyapo awantu awawipe. (Zefaniya 2:3) Uzye aliwafumyapo mpindici? Kali, Baibolo walanzile paviwipe vino vikucitika amanda ya-a. Iviwipe vyo-o, vikalanjizya ukuti impindi yakuti e Leza afumyepo uwuwipe yili mupipi.—Wazya 2 Timoti 3:1-5.
3. Uzye tungacita cani?
Tuzipizile ukusambilila pe Leza mwizwi lyakwe, Baibolo. E Baibolo wawa nge we kalata wino wafuma ku mukwasi walukundo. Akatunena vino tungikala icete nomba, navino tungikala kwe pe na pe kunkolelo. Asa woonsinye wano wangakunda ukuti wewe usambilile Baibolo. Nomba pano Leza walaya ukuti kuliwa ukwikala icete, asacakwelezya ukuleka umuntu uwuli wensinye akulesye ukusambilila Baibolo.—Wazya Imilumbe 29:25; Ukuwumbulika 14:6, 7.
bem_Latn bem_Latn bem_Latn bem_Latn bem_Latn bem_Latn tum_Latn bem_Latn bem_Latn